Il-Kamra tal-Periti, b’maġġoranza kbira, ivvutat kontra l-emendi li l-Gvern bi ħsiebu jgħaddi għall-Att dwar il-Periti. Meta tkellem fl-Aġġornament tal-Kamra tar-Rappreżentanti l-bieraħ fil-għaxija, il-membru nazzjonalista Ġeorge Pullicino qal li permezz ta’ vot bit-turija tal-idejn, il-membri fil-laqgħa ġenerali, urew li ma jaqblux mal-emendi. Il-mozzjoni tressqet mill-Perit Pullicino nnifsu. Il-President tal-Kamra tal-Periti, il-Perit Stephen Farrugia (ritratt) qal lill-PBS li huma kienu diġa’ wrew lill-Gvern li ma kienux qed jaqblu mal-emendi. Il-ġimgħa l-oħra il-Gvern reġa’ baġħat kommunikazzjoni elettronika lill-Kamra jistaqsi jekk kienux qed jaċċettawhom. Issa, qal il-Perit Farrugia, inweġbuh à bażi tal-mozzjoni li għaddiet il-bieraħ. L-Abbozz ta’ liġi li jemenda l-Att dwar il-Periti tressaq għall-ewwel qari mill-Ministru għall-Infrastruttura Joe Mizzi fl-14 ta’ Ottubru u bħalissa jinsab ir-raba’ wieħed fil-lista għad-diskussjoni fit-tieni qari. L-Abbozz jipprovdi għal proċedura interna amministrattiva fir-rigward tal-kompożizzjoni tal-Bord tal- Warrant tal-Periti, u dwar kif ikun kostitwit. L-abozz jgħid li “l-Bord tal- Warrant tal-Periti jkun magħmul minn chairman li jiġi maħtur mill-Ministru; żewġ membri maħtura mill-Ministru minn fost detenturi ta’ warrant li jkunu ilhom detenturi tal- warrant tagħhom minn talinqas tmien snin; żewġ membri maħtura mill-Ministru minn fost detenturi ta’ warrant ; żewġ membri maħtura mill-Kamra tal-Periti minn fost detenturi ta’ warrant li jkunu ilhom detenturi tal- warrant tagħhom minn tal-inqas tmien snin; u żewġ membri li jiġu eletti b’votazzjoni sigrieta minn fost detenturi ta’ warrant innifishom.